**ΜΗΝΥΜΑ ΓΙΑ ΤΟ ΠΑΣΧΑ *Αθήνα, 12 Απριλίου 2016***

**ΠΕΡΙΣΥΛΛΟΓΗ, ΕΝΟΤΗΤΑ ΚΑΙ ΑΠΟΦΑΣΗ**

**ΑΠΟ ΟΛΟΥΣ ΜΑΣ ΓΙΑ ΕΘΝΙΚΗ ΑΝΑΤΑΣΗ**

***του Δημήτρη Σιούφα***

***πρώην Προέδρου της Βουλής των Ελλήνων***

 «Το Θείο Δράμα, τα Πάθη και η Ανάσταση έρχονται και πάλι να δείξουν σε κάθε Χριστιανή και κάθε Χριστιανό και το δικό τους δρόμο της επίγειας ζωής.

Την έλευση με μια αποστολή. Τη προετοιμασία για ένα σκοπό. Τη δράση για ένα έργο. Τον αγώνα για να περατωθεί. Τη θυσία για να παραδειγματίσει.

Τη λύτρωση του τέλους. Την αρχή της νέας ζωής.

Ότι ισχύει για κάθε άνθρωπο, ισχύει και για κάθε λαό. Ότι μπορούμε να αντιληφθούμε και να πραγματοποιήσουμε ατομικά, μπορούμε και συλλογικά. Ότι περνάμε και ξεπερνάμε σε μια εποχή μπορεί να έλθει και να ξανάρθει σε άλλες εποχές.

Είμαστε λαός αρχαίος με πολυκύμαντη ιστορία χιλιάδων χρόνων. Λαός με Εθνικά δράματα, πάθη και αναστάσεις που ελάχιστοι λαοί έχουν σε ίδια ένταση και αριθμό.

Πορευόμαστε τα τελευταία χρόνια μια πορεία οικονομικού, κοινωνικού και Εθνικού Γολγοθά.

Σε μια εποχή που η ανθρωπότητα συγκρούεται, η γη ταλαιπωρείται, η αλλαγή είναι κανόνας, το μέλλον δεν προλαβαίνει να γίνει παρόν ενώ το παρόν περιπλανιέται σε ατελείωτο λαβύρινθο.

Η περισυλλογή, η ενότητα και η απόφαση για Εθνική ανάταση όλων των Ελλήνων είναι ο μόνος λογικός δρόμος για την αναγέννηση της Πατρίδας μας.

Η ιστορία του Έθνους μας συμβαδίζει με τη θρησκεία μας: Διδάσκει και τη καρτερία των παθών, και την αξία των θυσιών και την βεβαιότητα της ανάστασης.

Με πίστη στην ιστορία, τις παραδόσεις και την ταυτότητα του έθνους μας ας γιορτάσουμε και το φετινό Πάσχα με αγάπη και ελπίδα.

Εύχομαι σε όλες και όλους, δύναμη και υγεία!»